Vyhodnotenie plnenia úloh „Stratégie prechodu z analógového na digitálne pozemské televízne vysielanie v SR“
Stratégia prechodu z analógového na digitálne pozemské televízne vysielanie v SR (ďalej len „stratégia“), schválená uznesením vlády SR č. 646 z 26. júla 2006, je dokumentom vlády SR, v ktorom je deklarovaný prístup štátu, smerujúci k podpore rozvoja digitálneho televízneho vysielania. Vláda SR v rámci stratégie definuje úlohy, ktorých cieľom je dosiahnuť do konca roku 2012 úplné ukončenie analógového pozemského televízneho vysielania v SR, v súlade s výzvou Rady EÚ.
Za najdôležitejšie medzníky, ktoré ovplyvnili plnenie úloh stratégie v období od jej prijatia, sa považujú:
-	prijatie zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) s účinnosťou od 31. 5. 2007,
-	obnovenie práce medzirezortnej pracovnej Skupiny pre digitálne vysielanie, ktorá bola vyňatá z pôsobnosti Rady pre vysielanie a retransmisiu a bola zriadená pri Ministerstve dopravy pôšt a telekomunikácií SR na plnenie úloh spojených s prechodom na pozemské digitálne televízne a rozhlasové vysielanie. Pracovnú skupinu tvoria: predseda pracovnej skupiny, tajomník skupiny, vedúci komisií (technickej, legislatívnej a finančnej a informačnej) a členovia komisií. Predsedom pracovnej skupiny je štátny tajomník MDPT SR.     
1	Úloha štátu v procese zavádzania DVB-T
Stratégia definuje úlohy štátu v procese zavádzania DVB-T. Skúsenosti z krajín, kde už dlhší čas prebieha pravidelné digitálne vysielanie, ukázali, že bez účinnej podpory a zainteresovanosti štátu by digitalizácia saturovala približne na úrovni 60 % domácností. Je potrebné dosiahnuť, aby digitálnu televíziu, aj s ohľadom na vybavenie obyvateľstva prijímacími zariadeniami, mohlo prijímať 100 % domácností s televíznym príjmom. Podpora štátu je nevyhnutná aj kvôli relatívne krátkemu času, ktorý zostáva do konca roku 2012.
Na základe získaných poznatkov, medzinárodných skúseností a v súlade s pravidlami EÚ, stratégia stanovila, že je potrebné začať cielenú podporu procesu prechodu z analógového na digitálne pozemské televízne vysielanie tak, aby v relatívne krátkom čase bol tento prechod zabezpečený efektívne, úplne a bol akceptovaný všetkými zainteresovanými stranami.
V tejto súvislosti vláda SR považuje za prioritné angažovať sa v týchto oblastiach:
a)	Informovanie obyvateľov cielenou kampaňou o stratégii prechodu, nevyhnutných krokoch, jej jednotlivých aspektoch, poskytovaných službách, dostupnosti a parametroch prijímacej technológie s dôrazom na špecifiká Slovenska, potrebnej súčinnosti obyvateľstva a pod. Pri realizácii informačnej kampane sa predpokladá úzka spolupráca s RVR, TÚ SR, vysielateľmi, prevádzkovateľmi a  predajcami (výrobcami prijímacej techniky).
Stav plnenia: úloha plnená priebežne
Uznesením vlády SR č. 1024/2007 bol dňa 5. decembra 2007 schválený materiál „Koncepcia a zameranie informačnej kampane o prechode na pozemské digitálne televízne vysielanie“. Vzhľadom na skutočnosť, že prechod na DVB-T znamená zásadnú zmenu prijímania televízneho signálu, základnú cieľovú skupinu kampane predstavuje celá verejnosť SR. 
Vybranú cieľovú skupinu, na ktorú sa bude musieť kampaň zamerať, predstavuje približne 60 % domácností prijímajúcich signál prostredníctvom spoločných televíznych antén alebo priamo prostredníctvom individuálnych antén zo siete pozemských analógových vysielačov. Po prechode na DVB-T zostáva riešenie technickej stránky príjmu digitálneho vysielania na samotných domácnostiach. Aby sa prechod na  DVB-T v SR uskutočnil bez väčších problémov, práve na túto tzv. vybranú cieľovú skupinu sa bude musieť kampaň zamerať. Túto cieľovú skupinu je potrebné vhodnými formami informovať o spôsoboch riešenia prechodu na DVB-T a presviedčať, aby si aktívne a v predstihu pred vypnutím analógového vysielania vyriešili technickú stránku príjmu digitálneho vysielania.
Koncepcia definuje predovšetkým:
-	ciele informačnej kampane,
-	východiská kampane, a to:
o	 časovo-územné, 
o	 programové a 
o	 technické,
-	komunikačné kanály a formy informačnej kampane,
-	obsahovo-časový plán informačnej kampane vrátane návrhu časového plánu na organizáciu informačnej kampane,
-	špecifikáciu nákladov na zabezpečenie informačnej kampane a možných zdrojov financovania kampane,
-	organizačné zabezpečenie informačnej kampane a spoluprácu zainteresovaných organizácií.
b)	V legislatíve dôsledné uplatňovanie nového regulačného rámca pre oblasť elektronických komunikácií s dôrazom na oddelenie regulácie prenosu od regulácie obsahu s rešpektovaním väzieb, ktoré medzi nimi existujú, so zámerom zabezpečiť pluralitu médií, kultúrnu rozmanitosť a ochranu koncových užívateľov – divákov.
Stav plnenia: úloha splnená
SR prijala zákon o digitálnom vysielaní, ktorý je v súlade s regulačným rámcom pre oblasť elektronických komunikácií. Zákonom o digitálnom vysielaní bola striktne oddelená regulácia obsahu a technická regulácia digitálneho televízneho a rozhlasového vysielania. Technická regulácia prenosu je v kompetencii TÚ SR a regulácia obsahu je v kompetencii RVR. 
c)	V oblasti regulácie presadzovanie aplikácie štandardov v zmysle odporúčaní a rozhodnutí EÚ (DVB-T, MHP, ...).
Stav plnenia: úloha plnená priebežne

SR v oblasti regulácie a aplikácie štandardov  pre digitálne vysielanie uvažuje len so systémami podľa odporúčaní a rozhodnutí EÚ. Vyplýva to aj z aplikácie záverov konferencie ITU RRC-06, ktorá sa konala v máji a júni 2006. To sa vzťahuje aj na zavádzanie nadväzujúcich systémov pre interaktívnu televíziu alebo mobilnú televíziu pre malorozmerové prenosné prijímače (MHP, DVB-H).
d)	Zabezpečenie primeranej účasti verejnoprávnej televízie a rozhlasu pri prechode na digitálne vysielanie.
Stav plnenia: úloha plnená priebežne
Zástupcovia verejnoprávnej televízie a rozhlasu sú členmi medzirezortnej pracovnej skupiny pre digitálne vysielanie. Aktívne sa zúčastňujú na pripomienkovaní a spracovávaní všetkých relevantných dokumentov, týkajúcich sa prechodu na digitálne vysielanie. Medzi MDPT SR a verejnoprávnymi vysielateľmi prebieha intenzívna komunikácia. 
e)	Koordinovanie procesu prechodu so všetkými zainteresovanými stranami, t. j. príslušnými regulačnými orgánmi, vysielateľmi a prevádzkovateľmi vysielacích sietí, profesijnými a spotrebiteľskými organizáciami.
Stav plnenia: úloha plnená priebežne
Koordinácia procesu prechodu prebieha najmä medzi MDPT SR, TÚ SR, vysielateľmi a prevádzkovateľmi sietí. Okrem verejnoprávnych vysielateľov MDPT SR intenzívne spolupracuje i s komerčnými televíznymi vysielateľmi. Jedným z konkrétnych výsledkov vzájomnej spolupráce je aj vyriešenie požiadavky prevádzkovateľov, ktorá sa týkala nájdenia vhodného spôsobu spolufinancovania pilotných projektov. Podpora pilotnej prevádzky DVB-T bola schválená uznesením vlády SR č. 765 z 12. 9. 2007. Na základe spoločnej dohody sa na spolufinancovaní pilotných projektov podieľajú všetky zainteresované subjekty, t. j. štát, vysielatelia aj prevádzkovatelia.
Spolupráca s profesijnými a spotrebiteľskými organizáciami prebieha pri príprave a praktickej aplikácii technickej normalizačnej informácie TNI 36 7554 „Technická špecifikácia prijímačov DVB-T určených pre slovenský trh“, ktorú vydá SÚTN na prelome rokov 2007/2008. Jej spracovanie zabezpečuje VÚS na základe požiadavky MDPT SR. V tejto súvislosti prebieha spolupráca i s MH SR.
f)	Využívanie frekvenčného spektra (praktická aplikácia výsledkov konferencie    RRC-06, frekvenčné plánovanie, medzinárodná koordinácia frekvenčných prídelov, resp. ďalších frekvenčných vyhradení, medzinárodná spolupráca pri zverejňovaní využívania frekvenčného spektra a pod.).
Stav plnenia: úloha plnená priebežne
Za využívanie frekvenčného spektra je zodpovedný TÚ SR. Od ukončenia konferencie ITU RRC-06 v júni 2006 sa uskutočnilo niekoľko medzinárodných koordinačných rokovaní s cieľom uviesť výsledky konferencie RRC-06 do praxe i v existujúcej zložitej situácii prechodného obdobia, keď sú frekvencie využívané aj na analógové televízne vysielanie. S plným využívaním frekvenčného spektra podľa záverov RRC-06 sa uvažuje až po začatí pravidelného vysielania DVB-T.
g)	Regulácia v oblasti prideľovania vysielacích frekvencií, ich následného efektívneho využívania a regulácia v oblasti poskytovania obsahu (programová oblasť) a následné vykonávanie meraní šírenia signálov a pokrytia územia na účely navrhovania prípadných modifikácií technických parametrov vysielania i s ohľadom na šírenie ďalších služieb.
Stav plnenia: úloha plnená priebežne
Prideľovanie frekvencií na digitálne vysielanie zabezpečuje TÚ SR. Podľa §67 zákona o digitálnom vysielaní, TÚ SR je povinný vydať všeobecne záväzný právny predpis, v ktorom ustanoví podrobnosti o podmienkach prechodu z analógového spôsobu šírenia signálu televízneho terestriálneho vysielania na digitálny spôsob šírenia signálu televízneho terestriálneho vysielania vrátane technického postupu prechodu a časového harmonogramu. Tento predpis je zatiaľ v štádiu prípravy, a teda nedošlo k reálnemu prideleniu frekvencií na pravidelné DVB-T vysielanie. 
V roku 2007 MDPT SR zabezpečilo spracovanie návrhu „Technického predpisu na meranie a posudzovanie pokrytia územia SR digitálnym televíznym signálom“, v ktorom boli využité poznatky získané počas meraní v oblastiach pilotných projektov. Vydanie technického predpisu je v štádiu riešenia.
h)	Monitorovanie trhu v oblastiach, kde dôjde k vypnutiu pozemského analógového televízneho vysielania, s dôrazom na penetráciu prijímacích zariadení.
Stav plnenia: plnenie sa očakáva po začatí pravidelného vysielania DVB-T
Začatie pravidelného digitálneho televízneho vysielania bolo posunuté. Podľa zákona o digitálnom vysielaní musí prevádzka jedného multiplexu pre analógových vysielateľov vysielajúcich terestriálnym vysielaním začať najneskôr do konca roku 2011 na celom území SR. Monitorovanie trhu bude zabezpečovať MDPT SR v rámci monitorovania podmienok prechodu, ktoré mu vyplýva z §5 ods. 2 zákona o digitálnom vysielaní.   
i)	Vykonávanie pravidelných sociálno-ekonomických prieskumov s cieľom monitorovať stav informovanosti obyvateľstva a jeho postojov k digitalizácii, vyhodnocovanie plnenia cieľov digitalizácie a poskytovanie relevantných informácií Európskej komisii.
Stav plnenia: úloha plnená priebežne
Prvý sociálno-ekonomický prieskum s cieľom monitorovať stav informovanosti obyvateľstva a jeho postojov k digitalizácii sa uskutočnil v roku 2005. V roku 2006 prebehol druhý opakovaný prieskum. Tretí prieskum prebehol v 4. štvrťroku 2007. Kvôli porovnateľnosti výsledkov prieskumu a zistení stavu pokroku v informovanosti obyvateľstva sú otázky v prieskumoch až na menšie modifikácie, vyplývajúce z prirodzeného pokroku v technológiách, totožné. 
Hlavné celkové výsledky prieskumu možno zhrnúť nasledovne:
-	za dva roku (od r. 2005) stúpol počet televíznych prijímačov v domácnostiach asi o 10 %, pričom o cca 10 % sa znížil aj priemerný vek prijímačov,
-	cca o 10 % sa zvýšila suma, ktorú sú obyvatelia ochotní investovať do kúpy set-top-boxov resp. nových televíznych prijímačov,
-	výrazne stúpol  počet prijímaných televíznych programov, čo je spôsobené predovšetkým tým, že časť domácností si zriadila prístup k službe s pomerne vysokým počtom televíznych kanálov (nárast počtu používateľov CATV, DigiTV a Magio bol spolu viac než 11%),
-	na Slovensku stále dominuje príjem na vlastnú anténu, aj keď tento počet klesá,
-	stúpa počet domácností využívajúcich príjem signálov z družíc,
-	stúpla spokojnosť s počtom dostupných programov (80 % voči 74 % v r. 2005); nespokojnosť sa prejavuje u obyvateľstva využívajúcich individuálny príjem a príjem prostredníctvom spoločných televíznych antén, 
-	88 % je spokojných so súčasnou kvalitou obrazu a zvuku; napriek tomu 72 % obyvateľstva očakáva v súvislosti s DVB-T lepšiu kvalitu,
-	40 % respondentov nemá žiadne informácie o DVB-T, čo však voči roku 2005 predstavuje pokles o 20 %; stúpol počet obyvateľstva, ktorí „niečo o tom zachytili“ (na 36 % z 26 % v r. 2005),
-	počet obyvateľov, ktorí chcú mať viac informácií o DVB-T, stúpol  na 81 % (zo 65 % v r. 2005); za preferovaný informačný kanál považujú televíziu, nasleduje denná tlač, brožúry a letáky a rozhlas; na ďalších miestach sú iné formy, ktoré však tiež nie sú zanedbateľné,
-	za hlavné prínosy DVB-T, ktoré obyvateľstvo očakáva a ktoré teda možno považovať za stimuly rozvoja digitálneho vysielania, patria: 
1.	kvalita obrazu a zvuku (72 % obyvateľstva)
2.	možnosť príjmu na izbovú anténu, t.j. vnútorného prenosného príjmu (66 %),
3.	možnosť sledovať špecializované televízne programy (60 %)
4.	zvýšenie počtu programov (59 %),
5.	možnosť sledovať regionálne programy (52 %),
6.	možnosť prezerať si na obrazovke televízora vybrané internetové stránky, napr. stránky úradov (bezplatná obmedzená forma internetu) (47 %)
7.	možnosť predplatiť si zahraničné programy, najmä české (41 %)
-	podobne ako v r. 2005, aj v r. 2007 zhruba polovica respondentov nemá záujem o platené programy,
-	stúpol záujem o mobilný príjem (na 30 % z 23 %)
-	z hľadiska začatia digitálneho vysielania prevláda skupina, ktorú to nezaujíma. Začiatok vysielania do 1 roka si praje 28 % obyvateľstva. V priemere by respondenti posunuli začiatok digitálneho vysielania o 2 roky, čo je však približne rovnaká hodnota ako v r. 2005,
-	zakúpiť zariadenie na príjem DVB-T do 1 roka je schopných približne 34 % obyvateľstva,
-	61 % respondentov považuje prechod na DVB-T za vhodný až nutný,
-	menej než desatina respondentov sa stretla so službami e-Government, čo zodpovedá úrovni z roku 2005.
j)	Zabezpečenie riešenia technických a organizačných záležitostí poskytovania iných ako obrazových a zvukových služieb s dôrazom na služby e-Government a interaktívnu televíziu (iDTV).
Stav plnenia: úloha plnená čiastočne
V roku 2006 zabezpečilo MDPT SR riešenie projektu „Príprava a zabezpečenie vysielania vybraných služieb e-Government prostredníctvom DVB-T z hľadiska potrieb štátu“. Predpokladalo sa, že výsledky projektu budú v praxi aplikované v roku 2007. Po presune kompetencií v oblasti informatizácie spoločnosti z MDPT SR na Úrad vlády SR, resp. MF SR sa v riešení projektu v roku 2007 nepokračovalo.
Vzhľadom na perspektívu, budúcnosť a široké možnosti využitia DVB-T ako aj samotných služieb e-Governmentu MDPT SR požiadalo listom zn. 3124/M-2007 podpredsedu vlády SR pre vedomostnú spoločnosť, európske záležitosti, ľudské práva a menšiny o aplikáciu výsledkov výskumného projektu v praxi. 
k)	Aktualizácia harmonogramu technického prechodu na digitálne vysielanie.
Stav plnenia: úloha plnená priebežne
Ako už bolo uvedené v písmene g), TÚ SR vydá všeobecne záväzný právny predpis, v ktorom ustanoví podrobnosti o podmienkach prechodu. Tento predpis bude náhradou harmonogramu technického prechodu na digitálne vysielanie uvedeného v stratégii.
l)	Podpora práce v relevantných národných a medzinárodných skupinách zaoberajúcich sa rozvojom vysielania DVB-T s dôrazom na riešenie technických problémov.
Stav plnenia: úloha plnená priebežne
Na národnej úrovni sa rozvojom vysielania DVB-T zaoberá Skupina pre digitálne vysielanie, ktorá bola zriadená pri MDPT SR na plnenie úloh spojených s prechodom na pozemské digitálne televízne a rozhlasové vysielanie na základe uznesenia vlády SR č. 589/2001. Pracovná skupina vykonáva svoju činnosť v súlade so stratégiou schválenou uznesením vlády SR č. 646/2006.
Na medzinárodnej úrovni zabezpečovali prácu v relevantných skupinách CEPT v roku 2006 MDPT SR a TÚ SR. V roku 2007 to bol už len TÚ SR.
m)	Hľadať možnosti podpory urýchlenia pravidelného digitálneho vysielania, konkretizovať ich a podporiť prístup k digitálnemu pozemskému vysielaniu pre zdravotne postihnutých obyvateľov, najmä sluchovo a zrakovo postihnutých.
Stav plnenia: úloha plnená priebežne
Aj keď v predchádzajúcich rokoch MDPT SR v rámci svojich kompetencií hľadalo a realizovalo spôsoby podpory digitálneho vysielania, tieto aktivity sa značne zintenzívnili v roku 2007. MDPT SR zabezpečilo spracovanie viacerých významných dokumentov:
-	Analýza možností financovania prechodu na digitálne vysielanie (DVB-T),
-	Analýza možného financovania prijímacích zariadení digitálnej televízie,
-	Návrh variant podpory a časový a finančný odhad podpory prijímacích zariadení digitálnej televízie pri rešpektovaní technologickej neutrality.

Uvedené dokumenty slúžili ako podklady pre MDPT SR pri príprave návrhu materiálu „Spôsoby riešenia zavádzania digitálneho vysielania v Slovenskej republike a kvantifikácia rozsahu finančnej podpory zo strany štátu v tomto procese vo vzťahu k obyvateľstvu a vo vzťahu k verejnoprávnym médiám“. Návrh materiálu bol predložený na pripomienkové konanie. Navrhovaný materiál zohľadňuje vybrané nákladové položky prechodu na DVB-T, ktoré predstavujú priestor na možnú realizáciu záväzkov štátu tak, aby bol prechod plynulý a neohrozený nedostatkom investícií z dôvodu nestabilného prostredia. Týmito nákladovými položkami sú: 
•	likvidácia analógových vysielačov a technológie, 
•	financovanie paralelnej prevádzky, 
•	prístup k vysielaniu Slovenskej televízie, 
•	podpora koncových užívateľov. 
Materiál navrhuje progresívny, stabilizačný alebo motivačný model podpory koncových užívateľov, a to s možným využitím štrukturálnych fondov. Voľba modelu podpory koncových užívateľov s ohľadom na jej zásah do oblastí, ktoré presahujú pôsobnosť MDPT SR, najmä s ohľadom na sociálny dosah a možnosť rozsiahlej plošnej informatizácie verejnosti súvisiacej so zabezpečením možnosti jej prístupu k službám      e-governmentu, bude závisieť od konsenzu na úrovni vlády SR.
2	Technický a časový plán prechodu z analógového na digitálne vysielanie
Stratégia definuje základné technické parametre vysielania a časový plán.
2.1	Základné technické parametre vysielania
Ako základné technické parametre stratégia stanovuje:
•	pre zdrojové kódovanie DVB-T používať metódu MPEG-2, prípadne MPEG-4,
•	vysielacie siete budovať ako jednofrekvenčné (SFN),
•	vzhľadom na predpoklad mobilného príjmu ako jedného zo stimulov záujmu obyvateľstva o digitálne vysielanie, s ohľadom na konštrukčné možnosti všesmerových prijímacích antén a v neposlednom rade na ich dostupnosť na trhu vysielať s vertikálnou polarizáciou; vysielanie s horizontálnou polarizáciou aplikovať v prípade uplatňovania výsledkov medzinárodných koordinácií alebo v prípade využitia existujúceho anténového systému, a to do doby určenej regulátorom,
•	DVB-T vysielať v systéme 8k.
Typ modulácie a kódový pomer (t. j. variant vysielania) určí prevádzkovateľ.
Je možné konštatovať, že v priebehu rokov 2006 a 2007 nedošlo k zmene názorov na stanovené parametre. Momentálne sú aplikované v pilotných projektoch DVB-T.
2.2	Časový plán
Plnenie časového plánu, stanoveného vládou SR, je podstatne ovplyvnené zákonom o digitálnom vysielaní. Do vládneho návrhu bolo zapracovaných množstvo pozmeňujúcich návrhov, vychádzajúcich z požiadaviek vysielateľov. Je možné konštatovať nasledujúce plnenie úloh:
a)	Začať pravidelné pozemské digitálne televízne vysielanie na území Slovenska do 30. júna 2007; vláda SR bude podporovať aktivity, ktoré umožnia začať pravidelné digitálne televízne vysielanie pred stanoveným hraničným dátumom.
Stav plnenia: nesplnené
Stanovenie orientačného začiatočného dátumu pravidelného digitálneho pozemského televízneho vysielania vychádzalo zo snahy MDPT SR upozorniť na závažnosť problematiky. V minulosti bol tento orientačný dátum posúvaný hlavne pre nedostatok príslušnej základnej legislatívy. Dňa 31. mája 2007 vstúpil do platnosti zákon o digitálnom vysielaní, ktorý pripravilo MK SR. Podľa zákona o digitálnom vysielaní má prevádzka jedného multiplexu pre analógových vysielateľov vysielajúcich terestriálnym vysielaním začať najneskôr do konca roku 2011 na celom území SR, čo predstavuje značné časové oneskorenie voči dátumu stanoveného vládou SR a vyvoláva obavy o splnenie dátumu vypnutia analógového vysielania v roku 2012. Navyše, ako už bolo spomínané, termín začatia pravidelného vysielania sa už niekoľko rokov posúva, pričom napr. v „Stratégii a technických kritériách na zavedenie pozemského digitálneho televízneho vysielania v systéme DVB-T na Slovensku“, schválenej uznesením vlády SR č. 589 z 27. 6. 2001, sa uvažovalo so začatím pravidelného digitálneho vysielania najneskoršie v roku 2004. MDPT SR bude naďalej pokračovať v rokovaniach s vysielateľmi s cieľom dosiahnuť skoršie začatie pravidelného digitálneho televízneho vysielania než v termíne uvedenom v zákone o digitálnom vysielaní.
b)	Ukončiť analógové pozemské televízne vysielanie do 31. 12. 2012. 
Stav plnenia: zatiaľ neplnené
V minulosti SR jednoznačne deklarovala ochotu ukončiť analógové pozemské televízne vysielanie do konca roku 2012, čím aktívne prispela k zjednoteniu termínu opustenia analógového vysielania v rámci celej EÚ. K tomuto záväzku SR oficiálne pristúpila, keď ako členský štát EÚ prijala v roku 2005 výzvu Rady EÚ. Uvedený termín je jasne deklarovaný aj exaktným stanovením úplného opustenia analógového pozemského televízneho vysielania v § 67 odseku 2 písm. a) zákona o digitálnom vysielaní.  
c)	Prechod realizovať po oblastiach princípom tzv. „ostrovov“, pričom pri ich výbere zohľadňovať dostupnosť voľných frekvencií i sociálno-ekonomické pomery v danej oblasti.
Stav plnenia: zatiaľ neplnené
Vzhľadom na to, že pravidelné digitálne televízne vysielanie ešte nezačalo, uvedený bod nebolo možné plniť. Vo výberových konaniach sa podľa § 68 zákona o digitálnom vysielaní budú prideľovať celoplošné multiplexy. Realizácia výstavby sietí na vysielanie multiplexov bude závisieť od podmienok, ktoré stanoví TÚ SR vo výberovom konaní na udelenie terestriálneho prevádzkového povolenia.  
d)	Obdobie trvania paralelnej prevádzky analógového a digitálneho televízneho vysielania v oblastiach dosiahnutého pokrytia najviac na 6 mesiacov. 
Stav plnenia: zatiaľ neplnené 
S paralelnou prevádzkou analógového a digitálneho vysielania s limitom 6 mesiacov sa uvažovalo v pôvodnom vládnom návrhu zákona o digitálnom vysielaní. Ako množstvo iných bodov v zákone o digitálnom vysielaní, aj v tomto prípade došlo v konečnom znení, schválenom v NR SR, k zmene a táto podmienka úplne vypadla. MDPT SR sa bude naďalej snažiť motivovať vysielateľov, aby trvanie paralelnej prevádzky bolo v súlade so stratégiou, t. j. najviac 6 mesiacov. Nástrojom na zabezpečenie optimálnej dĺžky paralelnej prevádzky môže byť štátna podpora určená na paralelné analógové vysielanie zohľadnená v návrhu materiálu „Spôsoby riešenia zavádzania digitálneho vysielania v Slovenskej republike a kvantifikácia rozsahu finančnej podpory zo strany štátu v tomto procese vo vzťahu k obyvateľstvu a vo vzťahu k verejnoprávnym médiám“.  

3	Záver
Najdôležitejším cieľom „Stratégie prechodu z analógového na digitálne pozemské televízne vysielanie v SR“ je ukončiť pozemské analógové televízne vysielanie na Slovensku do konca roku 2012. Vzhľadom na skutočnosť, že proces prechodu je niekoľkoročnou záležitosťou s účasťou mnohých subjektov a závisiaci aj od medzinárodných aspektov, predpokladá sa pravidelná aktualizácia tohto dokumentu. 
Samozrejme, podmienkou vypnutia pozemského analógového televízneho vysielania je pokrytie územia digitálnym vysielaním a vybudovanie digitálnej vysielacej siete. Na dosiahnutie uvedeného cieľa je nevyhnutné naďalej pokračovať v plnení úloh štátu tak, ako sú definované v stratégii. V najbližšom období je potrebné:
1.	načasovať začiatok informačnej kampane v súlade s materiálom „Koncepcia a zameranie informačnej kampane o prechode na pozemské digitálne televízne vysielanie“,
2.	pokračovať v rokovaniach s vysielateľmi s cieľom dosiahnuť skoršie začatie pravidelného digitálneho televízneho vysielania, než v termíne uvedenom v zákone o digitálnom vysielaní,
3.	pokračovať v rokovaniach s relevantnými (najmä susednými) administráciami o koordinácií frekvencií pre digitálne vysielanie,
4.	po začatí pravidelného vysielania monitorovať trh v oblastiach, kde dôjde k vypnutiu pozemského analógového televízneho vysielania, s dôrazom na penetráciu prijímacích zariadení,
5.	pravidelne, minimálne raz za rok vykonávať sociálno-ekonomický prieskum s cieľom monitorovať stav informovanosti obyvateľstva a jeho postojov k digitalizácii,
6.	začať pilotné vysielanie vybraných služieb e-Governmentu prostredníctvom DVB-T v nadväznosti na výsledky riešenia projektu „Príprava a zabezpečenie vysielania vybraných služieb e-Government prostredníctvom DVB-T z hľadiska potrieb štátu“ z roku 2006,
7.	zúčastňovať sa práce v relevantných národných a medzinárodných skupinách zaoberajúcich sa rozvojom vysielania DVB-T s dôrazom na riešenie technických problémov,
8.	hľadať ďalšie možnosti podpory urýchlenia pravidelného digitálneho vysielania.

Zoznam použitých skratiek

CEPT	Európska konferencia poštových a telekomunikačných administratív	
DVB-H	Digital Video Broadcasting- Handheld
pozemské digitálne televízne vysielanie, určené na príjem prijímačmi držanými v ruke	
DVB-T	Digital Video Broadcasting- Terrestrial
pozemské digitálne televízne vysielanie	
EÚ	Európska únia	
ITU	International Telecommunication Union
Medzinárodná telekomunikačná únia	
MDPT SR	Ministerstvo dopravy, pôšt a telekomunikácií SR	
MF SR	Ministerstvo financií SR	
MH SR	Ministerstvo hospodárstva SR	
MHP	Multimedia Home Platform
multimediálna domáca platforma	
MK SR	Ministerstvo kultúry SR	
MPEG	Motion Picture Experts Group
skupina expertov pre pohyblivé obrazy
(aj názov kompresnej metódy zdrojového kódovania)	
RRC	Regionálna rádiokomunikačná konferencia	
RVR	Rada pre vysielania a retransmisiu	
SFN	Single Frequency Network
jednofrekvenčná sieť	
SKDV	Skupina pre digitálne vysielanie	
SÚTN	Slovenský ústav technickej normalizácie	
TNI	technická normalizačná informácia	
TÚ SR	Telekomunikačný úrad SR	
VÚS	Výskumný ústav spojov